钦定古今图书集成/明伦汇编/人事典/第037卷 > 《内则》
## 钦定古今图书集成/明伦汇编/人事典/第037卷 > 《内则》

十有三年，学《乐》，诵《诗》，舞勺。成童舞《象》，学射御。

〈大全〉程子曰：“古人为学也《易》，八岁入小学，十三入大学，舞勺舞《象》，有弦歌以养其耳，舞干羽以养其气血。其心急则佩韦，缓则佩弦，出入闾里则视听游息与政事之施莫不由此，如此则非僻之心无自而入。”

《通鉴纲目前编》：“伊耆氏年十有三，佐帝挚封植，受封
于陶。”

《史记荆轲传》：“燕太子豫求天下之利匕首，得赵人徐
夫人匕首，取之百金，使工以药焠之，以试人，血濡缕，
人无不立死者，乃装为遣荆卿。燕国有勇士秦舞阳，
年十三，杀人，人不敢忤视，乃令秦舞阳为副。”

《汉书项羽传》：羽击陈留、外黄，外黄不下，数日降。羽悉
令男子年十五以上诣城东，欲坑之。外黄令舍人儿
年十三往说羽曰：“彭越强劫外黄，外黄恐，故且降，待
大王。大王至，又皆坑之，百姓岂有所归心哉！从此以
东，梁地十馀城皆恐，莫肯下矣。”羽然其言，乃赦外黄
当坑者，而东至睢阳，闻之皆争下。

《西京杂记》：“汉承周史官，至武帝，置太史公。太史公司
马谈世为太史。子迁年十三，使乘传行天下，求古诸
侯《史记》，续孔氏古文，序世事，作传百三十卷，五十万
字。谈死，子迁以世官复为太史公，位在丞相下。”
《东观汉记》：“邓禹，字仲华，南阳新野人。年十三能诵诗，
受业长安。时上亦游学京师，禹年虽幼，而见上知非
常人”，遂相亲附。及汉兵初起，即策杖北渡，追及上于
邺。

《后汉书朱晖传》：“朱晖，字文季，南阳宛人也。家世衣冠。
晖早孤，有气决。年十三，王莽败，天下乱，与外氏家属
从田间奔入宛城，道遇群贼，白刃劫诸妇女，略夺衣
物。昆弟宾客皆惶迫，伏地莫敢动。晖拔剑前曰：‘财物
皆可取耳，诸母衣不可得。今日朱晖死日也’。贼见其
小，壮其志，笑曰：‘童子内刀’。遂舍之而去。”

《崔骃传》：“骃年十三，能通《诗》《易》《春秋》，博学有伟才，尽通
古今训话百家之言，善属文。”

《杜根传》：“根字伯坚，颍川定陵人也。父安字伯夷，少有
志节，年十三入太学，号奇童。京师贵戚慕其名，或遗
之书，安不发，悉壁藏之。及后捕案贵戚宾客，安开壁
出书，印封如故，竟不离其患，时人贵之。”

《杨终传》：“终，蜀郡成都人也。年十三，为郡小吏。太守奇
其才，遣诣京师受业，习《春秋》。显宗时，征诣兰台，拜校
书郎。”

《东观汉记》：“丁鸿年十三，从桓荣受《欧阳尚书》，三年而
明章句，善论难，为都讲，遂笃志精锐，布衣荷担，不远
千里。”

《魏志陶谦传》注：谢承《汉书》曰：“赵昱年十三，母尝病，经
涉三月，昱惨戚消瘠，至目不交睫，握粟出卜，祈祷泣
血，乡党称其孝。”

《杜袭传》：“袭曾祖父安，著名前世。”按《注先贤行状》曰：“安
年十岁，名称乡党，至十三入太学，号曰神童。”

《刘晔传》：“晔字子阳，淮南成德人也，汉光武子阜陵王
延后也。父普，母修，产涣及晔。涣九岁，晔七岁，而母病
困，临终戒涣。晔以普之侍人有谄害之性，身死之后，
惧必乱家，汝长大能除之，则吾无恨矣。晔年十三，谓
兄涣曰：‘亡母之言，可以行矣’。涣曰：‘𨚗可尔’。晔即入室
杀侍者，径出拜墓。舍内大惊，白普，普怒，遣人追晔。晔”
还，拜谢曰：“亡母顾命之言，敢受不请擅行之罚。”普心
异之，遂不责也。

《荀攸传》：攸祖父昙，广陵太守。攸少孤，及昙卒，故吏张
权求守昙墓，攸年十三，疑之，谓叔父衢曰：“此吏有非
常之色，殆将有奸。”衢寤，乃推问，果杀人亡命。由是异
之。

《零陵先贤传》：“周不疑字文直，长安人。始婴孩时已有
奇异，至年十三，曹公闻之，欲拜识，既见即以女妻之，
不疑不受。时有白雀瑞，儒林并以作颂。不疑见操，授
纸笔令复作，操异而奇之。”

《会稽先贤传》：“阚泽字德润，在母胞八月，叱声震外。年
十三，梦见名字炳然在月中。”

《世说》：锺毓、锺会少有令誉。年十三，魏文帝闻之，语其父锺繇曰：“可令二子来。”于是敕见。毓面有汗，帝曰：“卿
面何以汗？”毓对曰：“战战惶惶，汗出如浆。”复问会：“卿何
以不汗？”对曰：“战战栗栗，汗不得出。”

《梓潼士女志》：李馀，涪人。父早世，兄夷杀人亡命，母慎
当死。馀年十三，问人曰：“兄弟相代能免母否？”人曰：“趣
得一人耳。”馀乃诣吏乞代母死。吏以馀年小，不许，馀
因自死。吏以白令，令哀伤，言郡，郡上书天子，与以财
币，图画府廷。

《晋书罗宪传》：“宪字令则，襄阳人也。父蒙，蜀广汉太守。
宪年十三能属文，早知名，师事谯周，周门人称为子
贡。”

《赵至传》：至字景真，代郡人也。寓居洛阳缑氏令初到
官，至年十三，与母同观。母曰：汝先世本非微贱，世乱
流离，遂为士伍耳。尔后能如此不？至感母言，诣师受
业。闻父耕叱牛声，投书而泣。师怪问之，至曰：“我小，未
能荣养，使老父不免勤苦。”师甚异之。

《高嵩传》：“嵩父悝，少孤，事母以孝闻。年十三，值岁饥，悝
菜蔬不餍，每致甘肥于母，抚幼弟以友爱称。”

《王羲之传》：“羲之幼讷于言，人未之奇。年十三，尝谒周
𫖮，𫖮察而异之。时重牛心炙，坐客未啖，先割啖羲之，
于是始知名。”

《郭文传》：“文少爱山水，尚嘉遁。年十三，每游山林，弥旬
忘反。”

《世说》：王敬仁年十三，作《贤人论》，长史送示真长，真长
答云：“见敬仁所作论，便是参微言。”

《后赵录》：“徐光字季武，顿丘人。父聪，以牛医为业。光幼
好学，有文才。年十三，嘉平中，王阳攻顿丘，掠之。令主
扶马光但书柱为诗赋，而不亲事马。阳怒挞之，啼呼
终夜不止。左右以白阳，阳召光付纸笔，光立为颂，阳
奇之。”

《南凉录》：“傉檀利子明德归，隽爽聪悟，檀甚宠之。年始
十三，命为《昌高殿赋》，援笔即成，影不移漏。檀览而善
之，拟之曹子建。”

《梁书冯道根传》：“道根少失父，家贫，佣赁以养母。行得
甘肥，不敢先食，必遽还以进母。年十三，以孝闻于乡
里。”

儿《世说》：江淹十三于樵所得貂蝉，将鬻以供母。母止
之曰：“此汝休征也。”

《陈书萧摩诃传》：“摩诃父谅，梁始兴郡丞。摩诃随父之
郡，年数岁而父卒，其姑夫蔡路养时在南康，乃收养
之。稍长，果毅有勇力。侯景之乱，高祖赴援京师，路养
起兵拒高祖。摩诃时年十三，单骑出战，军中莫有当
者。及路养败，摩诃归于侯安都。”

《陆琼传》：“琼第三子从典，年十三，作《柳赋》，其词甚美。琼
时为东宫管记，宫僚并一时俊伟。琼示以此赋，咸奇
其异才。”

《魏书胡叟传》：“叟少聪敏，年十三，辨疑释理，知名乡国。
其意之所悟，与成人交论，鲜有屈焉。”

《韦阆传》：“阆族弟珍，珍子缵，年十三，补中书学生，聪敏
明辨，为博士李彪所称。”

《伽蓝记》：颍川荀子文年十三，幼而聪辨，神情卓异，虽
黄琬、文举无以加之。正光初，广宗潘崇和讲《服氏春
秋》于城东昭义里，子文摄齐北面，就和受道。时赵郡
李予问子文曰：“‘荀生住何处’？子文对曰：‘仆住在中甘
里’。予曰：‘何为住城南’？”城有四夷里馆，予以此讥之。子
文对曰：“国阳胜地，卿何怪也。若言川涧，伊洛峥嵘，语”
其旧事，《灵台石经》，“招提之美。报德景明，当世富贵，高
阳、广平，四方风俗，万国千城。若论人物，有我无卿。”予
无以对之。崇和曰：“汝、颍之士利如锥，燕、赵之士钝如
锤，信非虚也。”举学皆笑焉。

《北齐书王纮传》：“纮少好弓马，善骑射，颇爱文学，性机
敏，应对便捷。年十三，见扬州刺史太原郭元贞，元贞
抚其背曰：‘汝读何书’？对曰：‘诵《孝经》’。曰：‘《孝经》云何’？曰：‘在
上不骄，为下不乱’。贞曰：‘吾作刺史，岂其骄乎’？纮曰：‘公
虽不骄，君子防未萌，亦愿留意’。元贞称善。”

《徐之才传》：之才年十三，召为太学生，粗通《礼》《易》。彭城
刘孝绰，河东裴子野、吴郡张嵊等，每共论《周易》及丧
服仪，酬应如响，咸共叹曰：“此神童也。”孝绰又云：“徐郎
燕颔，有班定远之相。”

《周书柳虬传》：“虬字仲蟠，司会庆之兄也。年十三，便专
精好学。时贵游子弟就学者，并车服华盛，唯虬不事
容饰。遍授《五经》，略通大义，兼博涉子史，雅好属文。”
《长孙绍远传》：“绍远父稚，魏太师、录尚书、上党王。绍远
性宽容，有大度，望之俨然，朋侪莫敢亵狎。雅好坟籍，
聪慧过人。时稚作牧寿春，绍远幼年甫十三，稚管记
王”硕闻绍远强记，心以为不然，遂白稚曰：“伏承世子
聪慧之姿，发于天性，目所一见，诵之于口。此既历世
罕有，窃愿验之。”于是命绍远试焉。读《月令》数纸，才一
遍，诵之若流。自是硕乃款服。

《柳庆传》：“庆父僧习，齐奉朝请，魏景明中，与豫州刺史
裴叔业据州归魏，历北地、颍川二郡守，扬州大中正庆幼聪敏，有器量，博涉群书，不治章句，好饮酒，闲于
占对。年十三，因曝书，僧习谓庆曰：‘汝虽聪敏，吾未经
特试’。乃令庆于杂赋集中取赋一篇千有馀言。庆立
读三遍，便即诵之，无所遗漏。时僧习为颍川郡，地接”
都畿，民多豪右。将选乡官，皆依倚贵势，竞来请托。选
用未定，僧习谓诸子曰：“权贵请托，吾并不用，其后欲
还，皆须有答。汝等各以意为吾作书也。”庆乃具书草
云：“下官受委大邦，选吏之日，有能者进，不肖者退，此
乃朝廷恒典。”僧习读书叹曰：“此儿有意气，丈夫理当
如是。”即依庆所草以报。

《隋书薛道衡传》：“道衡六岁而孤，专精好学。年十三讲
《左氏传》，见子产相郑之功，作《国侨赞》，颇有词致，见者
奇之。”

《唐书张九龄传》：九龄七岁知属文，十三以书干广州
刺史王方庆，方庆叹曰：“是必致远。”会张说谪岭南，一
见厚遇之。

《大唐新语》：卢庄道年十三，造于父友高士廉，以故人
子引坐。会有献书者，庄道窃窥之，谓士廉曰：“此文庄
道所作。”士廉甚怪之，曰：“后生何轻薄之甚？”庄道请讽
之，果通。复请，倒讽又通。士廉请叙，良久，庄道谢曰：“此
文实非庄道所作，向窥记之耳。”士廉即取他文及案
牍试之，一览倒讽，并呈己作文章。士廉具以闻。太宗
召见策士，擢第十六，授河池尉。满复制举，擢甲科。召
见，太宗识之，曰：“此是朕聪明小儿耶？”授长安尉。太宗
将录囚徒，京宰以庄道幼年，惧不举，欲以他尉代之。
庄道不从，但闲暇不之省也。时系囚四百馀人，令丞
深以为惧。翊日，太宗召囚，庄道乃徐状以进，引诸囚
入，庄道评其轻重，留系月日，应对如神。太宗惊异，即
日拜监察御史。

杜审言自洛阳县丞贬吉州司户，与群僚不叶。司马
周季重与员外司户郭若讷共构之，审言系狱，将因
事杀之。审言子并年十三，伺季重等酬宴，密怀刃以
刺季重，季重中刃而死，并亦见害。季重临死叹曰：“吾
不知杜审言有孝子，郭若讷误我至此。”审言由是免
官归东都，自为祭文以祭并，士友咸哀并孝烈。苏颋
为《墓志》，刘允济为《祭文》。则天召见审言，甚加叹异。累
迁膳部员外。

《宋史范质传》：“质九岁能属文，十三治《尚书》，教授生徒。”
《柳开传》：“开字仲涂，大名人。父承翰，乾德初监察御史。
开幼颖异，有胆勇。周显德末，从父任南乐，夜与家人
立庭中，有盗入室，众恐不敢动。开裁十三，亟取剑逐
之。盗逾垣出，开挥刃断二足指。”

《魏仁浦传》：仁浦字道济，卫州汲人。幼孤贫，母为假黄
缣制暑服。仁浦年十三，叹曰：“为人子不克供养，乃使
慈母求贷以衣我，我能安乎？”因慷慨泣下，辞母诣洛
阳，济河沈衣中流，誓曰：不贵达，不复渡此。

《陈彭年传》：“彭年幼好学，母惟一子，爱之，禁其夜读书。
彭年篝灯密室，不令母知。年十三，著《皇纲论》万馀言，
为江左名辈所赏。唐主李煜闻之，召入宫，令子仲宣
与之游。”

《刘恕传》：“恕年十三欲应制科，从人假《汉唐书》，阅月皆
归之。诣丞相晏殊，问以事，反复诘难，殊不能对。恕在
钜鹿时，召至府，重礼之，使讲《春秋》。殊亲帅官属往听。
未冠，举进士。”

《吕陶传》：“陶字元钧，成都人。蒋堂守蜀，延多士入学，亲
程其文。尝得陶论，集诸生诵之，曰：‘此贾谊之文也’。陶
时年十三，一坐皆惊，由是礼诸宾筵。一日，同游僧舍，
共读寺碑，酒阑，堂索笔书碑十纸，行断句阙，以示陶
曰：‘老夫不能尽忆，子为我足之。陶书以献，不缪一字。
中进士第，调铜梁令’。”

《欧阳修传》：“修中子棐，广览强记，能文辞。年十三时，见
修著《鸣蝉赋》，侍侧不去，修抚之曰：‘儿异日能为吾此
赋否’？因书以遗之。”

《王安石传》：安石子雱，性敏甚，未冠，已著书数万言。年
十三，得秦卒言洮、河事，叹曰：“此可抚而有也。使西夏
得之，则吾敌强而边患博矣。”其后王韶开熙河，安石
力主其议，盖兆于此。

《徐霖传》，“霖字景说，衢州西安人。年十三，有志圣人之
道，取所作文焚之，研精六经之奥，探赜先儒心传之
要。”

《渑水燕谈录》：刘少逸少有俊才。年十三，端拱二年中
礼选。及御试诗赋外，别召升殿，赐御题赋诗数首，皆
有旨意，授校书郎，令于三馆读书。故王元之爱其少
俊而赠之诗曰：“待学韩退之，矜夸李长吉。”

《东坡志林》：天圣中，曹玮以节镇定州，王鬷为三司副
使，疏决河北囚徒。至定州，玮谓鬷曰：“君相甚贵，当为
枢密副使。然吾昔为秦州，闻德明岁使人以羊马货
易于边，课所获多少为赏罚，时将以此杀人。其子元
昊年十三，谏曰：‘吾本以羊马为国，今反以资中原，所
得皆茶彩轻浮之物，适足以骄惰吾民。今又以此戮
人，茶彩日增，羊马日减，吾国其削乎！乃止不戮。吾闻而异之，使人图其形，信奇伟。若明德死，此子必为中
国患。其当君之为枢密时乎？盍自今学兵，讲边事’。”鬷
虽受教，盖亦未必信也。其后鬷与张观、陈执中在枢
府。元昊反，杨义上书论土兵事，上问三人，皆不知，遂
皆罢之。鬷之孙为子由婿，故知之。

《金史石抹卞传》：卞本名阿鲁古列，五代祖王五，辽驸
马都尉。父五斤，为群牧使，从睿宗秋山。卞年十三，已
能射，连获二鹿，睿宗奇之，赐以良马及金吐鹘。
《元史刘敏中传》：敏中幼卓异不凡，年十三，语其父景
石曰：“昔贤足于学而不求知，丰于功而不自衒，此后
人所弗逮也。”父奇之。

《安童传》：安童，木华黎四世孙，霸突鲁长子也。中统初，
世祖追录元勋，召人长宿卫，年方十三，位在百寮上。
母弘吉剌氏，昭睿皇后之姊，通籍禁中。世祖一日见
之，问及安童。对曰：“安童虽幼，公辅器也。”世祖曰：“何以
知之。”对曰：每退朝必与老成人语，未尝狎一年少，是
以知之。世祖悦。

《见闻录》：黄公讳润玉，字孟清，世为鄞人。十三岁时，改
元永乐，命江南富民实北京。其父当行，先生诣官请
代官，少之。对曰：“父去，日益长。”官异而从之。

师逵，字九达，山东之阿人。少孤，事母孝。年十三，母疾
危殆，思食藤花菜，地不常有。逵亟出求，至城南二十
五里得之。及归，夜已二鼓，道遇虎，逵惊而呼天，虎舍
之去，持菜还，母食之，遂愈。

《左传》：成公十八年：晋栾书、中行偃弑厉公，使荀罃、士
鲂逆周子于京师而立之。生十四年矣。大夫逆于清
原，周子曰：“孤始愿不及此，虽及此，岂非天乎？抑人之
求君使出命也。立而不从，将安用君？二三子用我今
日否？亦今日。共而从君，神之所福也。”对曰：“群臣之愿
也，敢不唯命是听。”

《西京杂记》：傅介子年十四，好读书。尝弃觚而叹曰：“大
丈夫当立功绝域，何能坐事散儒。”后卒斩匈奴使者，
还拜中郎，复斩楼兰王首，封义阳侯。

《后汉书黄宪传》：“宪字叔度，世贫贱，父为牛医。颍川荀
淑至慎阳，遇宪于逆旅，时年十四，淑竦然异之，揖与
语，移日不能去，谓宪曰：‘子，吾之师表也’。既而前至袁
闳所曰：‘子国有颜，子宁识之乎’？闳曰：‘见吾叔度耶’”
儿《世说》：“郭泰十四，母使给事县庭。泰曰：‘大丈夫安能
斗筲之役乎’？乃游京师。”

《异苑》：“顺阳南乡杨丰与息名香，于田获粟，因为虎所
噬。香年十四，手无寸刃，直扼虎颈，丰遂得免。香以诚
孝至感，猛兽为之逡巡。太守平昌孟肇之赐贷之谷，
旌其门闾焉。”

《拾遗记》：任末年十四时，学无常师，负笈不远险阻，每
言：“人而不学，则何以成？”或依林木之下，编茅为庵，削
荆为笔，克树汁为墨，夜则映星望月，暗则缚麻蒿以
自照，观书有合意者，题其衣裳，以记其事。

《汝南先贤传》：“郭亮童幼之年，则有向义之心。年十四
始欲出学，闻颍川杜周甫精黉于长，杜亮造门而师
学焉。朝受其业，夕已精讲，动声则宫商清畅，推义则
寻理释结，周甫奇而伟之。”

《魏志陶谦传》注《吴书》曰：谦父故馀姚长。谦少孤，始以
不羁闻于县中。年十四，犹缀帛为幡，乘竹马而戏，邑
中儿童皆随之。故苍梧太守同县甘公出遇之涂，见
其容貌异而呼之住车，与语甚悦，因许妻以女。甘公
夫人闻之，怒曰：“‘妾闻陶家儿敖戏无度，如何以女许
之’？公曰：‘彼有奇表，长必大成’。”遂妻之。

《夏侯惇传》：“惇字元让，沛国谯人，夏侯婴之后也。年十
四就师学，人有辱其师者，惇杀之，由是以烈气闻。”
《英雄记钞》：“曹纯字子和，年十四而丧父，与同产兄仁
别居，承父业，富于财，僮仆人客以百数。纯纲纪督御，
不失共理，乡里咸以为能。好学问，敬爱学士，学士多
归焉。由是为远近所称。”

《语林》：孙策年十四，诣袁术。俄而外通：“刘豫州来。”孙便
求去。袁曰：“刘豫州何若？”答曰：“英雄忌人。”既出，下东阶，
而刘备从西阶上，但得转顾视孙足下行殆不复前
矣。

儿，《世说》：“王粲年十四，读道边碑，背诵不失一字。”
《晋书王导传》：“导少有风鉴，识量清远。年十四，陈留高
士张公见而奇之，谓其从兄敦曰：‘此儿容貌志气，将
相之器也’。”

《夏方传》“方家遭疫疠，父母伯叔群从死者十三人，年
方十四，夜则号哭，昼则负土，十有七载，葬送得毕，因
庐于墓侧，种植松柏，乌鸟猛兽驯扰其旁。”

《刘聪载记》：“聪年十四，究通经史，兼综百家之言，孙吴
兵法靡不诵之。工草隶，善属文，著述怀诗百馀篇，赋
颂五十馀篇《赵至传》：“至年十四，诣洛阳，游太学，遇嵇康于学，写石
经，徘徊视之，不能去，而请问姓名。康曰：‘年少，何以问
邪’？”曰：“‘观君风器非常，所以问耳’。康异而告之。后乃亡，
到山阳，求康，不得而还。又将远学，母禁”之至，遂阳狂
走三五里，辄追得之。年十六游邺，复与康相遇，随康
还山阳，改名浚，字允元。康每曰：“卿头小而锐，瞳子白
黑分明，有白起之风矣。”

《王衍传》：“衍父乂为平北将军，常有公事，使行人列上，
不时报。衍年十四时在京师，造仆射羊祜，申陈事状，
辞甚清辩。祜名德贵重，而衍幼年无屈下之色，众咸
异之。”

《王澄传》：“澄字平子，生而警悟，虽未能言，见人举动，便
识其意。衍妻郭性贪鄙，欲令婢路上担粪。澄年十四，
谏郭以为不可。”

《石勒载记》：勒年十四，随邑人行贩洛阳，倚啸上东门。
王衍见而异之，顾谓左右曰：“向者胡雏，吾观其声，视
有奇志，恐将为天下之患。驰遣收之，会勒已去。”
《桑虞传》：虞仁孝自天至。年十四丧父，毁瘠过礼，日以
米百粒，用糁藜霍。其姊谕之曰：“汝毁瘠如此，必至灭
性。灭性不孝，宜自抑割。”虞曰：“藜霍杂米，足以胜哀。”
《文士传》：华谭字令思，年十四，举秀才，入洛，会宣武场
座有辩者，嘲南人曰：“诸君楚人亡国之馀，有何秀异，
忽应斯举？”众无以答。谭曰：“当今六合齐辙，异人并出。
吾闻大禹出于东夷，文王生于西羌，贤圣之在，岂常
之有。昔武王伐纣，迁商顽民于洛邑，得毋吾子，是其
苗裔。”时咸改视，辩者无以应也。

《傅嘏别传》：“嘏字昭先，年八岁丧母，号泣不绝声，自然
之哀，同于成人。年十四始学，疑不再问。三年中，诵五
经，皆究其义，群言无不综览。”

王隐《晋书》，“王俭字元衡，内史下邳陈卲擅名徐州，卲
闻俭年十四，善属文，请作祝文。卲客曰：‘此生为文，有
可观采’。命为督邮主簿，卲迁给事，俭每为定表。”
《宋书宗悫传》，“悫叔父炳高尚不仕，悫兄泌娶妻，始入
门，夜被劫，悫年十四，挺身拒贼，贼十馀人皆披散，不
得入室。时天下无事，士人并以文义为业，炳素高节，
诸子”群从皆好学，悫独任气好武，故不为乡曲所称。
《南齐书垣崇祖传》，“崇祖年十四，有干略，伯父豫州刺
史护之谓门宗曰：‘此儿必大成吾门，汝等不及也’。”
《陈书袁宪传》，大同八年，武帝撰孔子正言章句，诏下
国学宣制旨义。宪时年十四，被召为国子正言生谒
祭酒到溉，溉目而送之，爱其神彩。

《周书吕思礼传》：“思礼，东平寿张人也。性温润，不杂交
游。年十四，受学于徐遵明，长于论难。诸生为之语曰：
‘讲《书》论《易》，其锋难敌’。”

《隋书赵煚传》：“煚字贤通，天水西人也。祖超宗，魏河东
太守。父仲懿，尚书左丞。煚少孤，养母至孝。年十四，有
人伐其父墓中树者，煚对之号泣，因执送官。”

《明克让传》：克让年十四，释褐湘东王法曹参军。时舍
人朱异在仪贤堂讲《老子》，克让预焉。堂边有修竹，异
令克让咏之，克让揽笔辄成，其卒章曰：“非君多爱赏，
谁贵此真心。”异甚奇之。

《唐书齐澣传》：“澣字洗心，定州义丰人。少开敏，年十四，
见特进李峤，峤称有王佐才。”

《岑文本传》：“文本父之象，仕隋为邯郸令，坐为人讼，不
得申。文本年十四，诣司隶理冤，辨对哀畅，无所诎。众
属目，命作《莲华赋》，文成，合台嗟赏，遂得直。”

《裴敬彝传》：“敬彝父智周，补临黄令，为下所讼。敬彝年
十四，诣巡察使唐临直枉，临奇之，试命作赋。赋工，父
罪已释，表敬彝于朝，补陈王府典签。”

《酉阳杂俎》：武攸绪，天后从子，年十四，潜于长安市中，
卖卜，一处不过五六日。因徙升中岳，遂隐居服赤箭
茯苓。贵人王公所遗鹿裘藤器，上积尘萝，弃而不用。
《摭言》：王勃著《滕王阁叙》，时年十四，都督阎公不之信，
令人伺其下笔，初报云：“南昌故郡，洪都新府。”公曰：“老
生常谈。”又云：“星分翼轸，地接衡庐。”公不语，至“落霞与
孤鹜齐飞，秋水共长天一色”，公矍然曰：“此真天才，垂
不朽矣！”

《避暑录话》：“晏元献十四岁，真宗亲试以九经不遗一
字，神童不试文字。”公既警绝，乃复命试以诗赋。元献
题出，适其素尝习者，自陈请易。

《老学庵笔记》：王黼作相，其子闳孚作待制造朝，才十
四岁，都人目为“胡孙待制。”

《金史纥石烈良弼传》：“天会中，选诸路女直字学生送
京师。良弼与纳合椿年皆童丱，俱在选中。是时希尹
为丞相，以事如外郡，良弼遇之途中，望见之，叹曰：‘吾
辈学丞相文字，千里来京师，固当一见’。乃入传舍求
见，拜于堂下。希尹问曰：‘此何儿也’？良弼自赞曰：‘有司
所荐学丞相文字者也’。希尹大喜，问所学，良弼应对”
无惧色。希尹曰：“此子他日必为国之令器。”留之数日。
年十四，为北京教授，学徒常二百人。时人为之语曰：
“前有谷神，后有娄室。”其从学者，后皆成名《明外史王伟传》：伟随父谪戍宣府，年十四，宣宗北巡，
献《安边颂》，命补保安州学生。

《罗伦传》：伦家贫，樵牧则挟书讽诵不辍。年十四，即授
徒以资亲养。暨为诸生，励志圣贤之学。尝曰：“举业非
能坏人，人自坏之耳。”知府张瑄贤之，悯其贫，命知县
周之粟，谢不受。

《朱裳传》：“裳年十四为诸生，读书黉舍，躬自执爨，衣食
不继，处之自如。提学御史顾潜知其贤，俾受学于安
阳崔铣，学日益进，登正德九年进士。”

释名：